  Юлия Ильмурзина Москваын ортчись Кыкетӥяз удмурт йӧскалык Гербер праздникын куноосты возьма «Усточикар». Со сярысь ивортэ Удмуртиысь Калыкъёслэн эшъяськон юртсылэн пресс-службаез. 16-тӥ пӧсьтолэзе «Эрмитаж» садын киужъёсын вузкарон-возьматон ортчоз. Отчы поттозы элькунысь чеберлыко киужъёсъя центръёсын но юртъёсын быдэстэм та праздникен герӟаськем устооссэ арбериосты но тӥрлыкъёсты. Мылкыд карисьёсты соосты ас киынызы пӧрмытыны дышетозы. Мастер-классъёс ортчозы таӵе ӧръёсъя: кызьпу туйлэсь, етӥнлэсь, куролэсь, пулэсь чеберлыко арбериос лэсьтон, кускерттонъёс куон, етӥнлэсь мунёос лэсьтон. Кылсярысь, Москваын ортчись Гербере мынӥсь куиськон станок — музей арбери ӧвӧл. Со туала усточиосын вашкала удмурт йылолъёсъя лэсьтэмын. Капчи, сьӧре басьтымон (сое капчи сэрттыны-пертчыны луэ) станок котькыӵе арбериосты лэсьтыны быгатэ: огшоры кускерттонъёсты но ӵушконъёсты, аспӧртэм суредъёсын коверъёс, дӥськутлы векчи басмаос. «Ваньмыз мульыослэсь но куиськисьлэн устолыкезлэсь потэ», — вера Узей-Тукляысь чеберлыко киужъёсъя юртлэн кивалтӥсез Геннадий Сидоров. Москваын ортчись Герберлэн валтӥсь режиссёрез Дмитрий Корепанов верамъя, «Усточикар» — нырысь ик, со номырин ӵошатонтэм мылкыд. «Киын ужан буйгатэ, со дыре ик бадӟым саклыкез кулэ каре. Зэмос усточиос возьматозы, кызьы чебер но шонер лэсьтоно созэ яке тазэ арбериез. Со сяна, калык йылолъёс сярысь мадёзы. Кылсярысь, кыӵе пужыосты пиосмуртъёс гинэ нуллыны быгато, нош кыӵезэ — нылкышноос гинэ. Мунё яке кускерттон, котькудӥз арбери аспӧртэмлыко пӧрме. Мастер-класссэ пыриськисьёс лэсьтэм киужъёссэс сьӧразы басьтыны, эшъёссылы яке ӵыжы-выжыосслы кузьманы быгатозы», — вераз Дмитрий Корепанов. Ужрадэ пыриськозы Чеберлыко киужъёсъя элькун центрысь, Сьӧлтаысь, Дэбесысь, Балезиноысь, Киясаысь Глазкарысь, Якшур-Бодьяысь, Эграысь, Сарапулысь чеберлыко киужъёсъя юртъёсысь но центръёсысь кибашлыос. Тегъёс: Мерлык Лулчеберет Москва Удмуртия Гербер удмуртъёс праздникъёс  